A Lelki Egészségvédő Alapítvány őszi programjai – 2026
Minden program ingyenes

A programok helyszínei: Lelki Egészségvédő Alapítvány 
XIV., Bosnyák tér 17. fszt.2., 28-as kapucsengő
Jelentkezés: lea.pszichologia@gmail.com

Szeptember 26. – Nyílt nap, 13-18 óra

· 13.00-14.30 A gyermeknevelés kihívásai napjainkban, a gyermeklélektan sajátosságai, mikor érdemes pszichológushoz fordulni.
A gyermeknevelés során a szülők számos kihívással találkozhatnak, melyek a gyermek életkori sajátosságaiból, érzelmi fejlődéséből és a környezeti hatásokból egyaránt fakadnak. A workshop keretében beszélgetünk a leggyakoribb nevelési nehézségekről, a gyermekek lelki fejlődésének fontos jellemzőiről, valamint azokról a figyelmeztető jelekről, melyek esetén érdemes gyermekpszichológus segítségét kérni. A workshop célja, hogy gyakorlati támpontokat nyújtson a szülőknek, gyermekekkel foglalkozó szakembereknek a lelki egészség megőrzéséhez és a problémák korai felismeréséhez. 
A workshopot vezeti Tóth Marietta gyermek és ifjúsági klinikai szakpszichológus

· 14.45-16.15 Az álmok útján - kortárs jungiánus szemléletű álomértelmezés műhely
Mit üzennek álmaink? Hogyan kapcsolódnak mindennapi életünkhöz, belső fejlődésünkhöz és tudattalan folyamatainkhoz? A jungiánus álomértelmezés előre gyártott szimbólumok helyett személyes jelentéseket, lelki dinamizmust és fejlődési irányokat keres az álmainkban megjelenő képek mögött. Gyere el műhelyünkre, ahol:
- Betekintést nyerhetsz a kortárs jungiánus álommunka szemléletébe,
- Megtapasztalhatod, hogyan lehet egy álmot közösen, kreatívan kibontani,
- És megértheted, hogyan segíthet az álom a belső egyensúly és önismeret elmélyítésében.
A workshopot vezeti Balogh Fanni, klinikai szakpszichológus-jelölt

· 16.30-18.00 Mi zajlik bennem, mi történhet benned? – Bevezetés a mentalizációba
A workshopon a mentalizáció alapjaival foglalkozunk: azzal a képességgel, amely segít a viselkedés mögött érzéseket, gondolatokat, szándékokat és szükségleteket is észrevenni – önmagunkban és másokban egyaránt. A mentalizáció segít megállni egy pillanatra a reflexszerű reakcióink előtt, és feltenni magunknak néhány fontos kérdést: mit érzek most, mire reagálok ilyen erősen, és mi minden állhat a másik viselkedése mögött? Mentalizálhatunk úgy, hogy saját belső állapotainkra figyelünk, úgy, hogy a másik lehetséges nézőpontját próbáljuk megérteni, vagy úgy, hogy azt vizsgáljuk, hogyan hatunk egymásra egy kapcsolatban. A cél, hogy tudatosabban legyünk jelen a kapcsolatainkban, és könnyebben el tudjuk választani azt, amit érzünk, attól, amit a másik tesz vagy mond. 
A workshopot vezeti Ungvári Brigitta klinikai szakpszichológus-jelölt

A programokra előzetes regisztráció szükséges, regisztrálni szeptember 4-től lehetséges.

Október 3. 10. 17. – Önismereti csoport, három alkalom
· Az önismereti foglalkozásaink során – mindhárom alkalom 3-3 órás –pszichológiai kártyákkal segítjük a tudattalanunk megértését, tudatosítását. A kártyák megmutatják hol vannak múltbeli elakadásaink, de iránytűként szolgálnak a jövő felé is. A kártyákat OH-kártyáknak hívják. Az OH módszerének alapgondolata, hogy minden ember önmagát ismeri a legjobban, így önmaga is képes megtalálni problémáira a legjobb megoldásokat. A kártyák által kiváltott asszociációk segítik az adott problémával kapcsolatos érzelmek felismerését és tudatosítását. 
Szeretettel várja a résztvevőket Ujvári Anita klinikai szakpszichológus, pszichoterapeuta rezidens. 

A csoportra előzetes regisztráció szükséges, regisztrálni szeptember 15-től lehetséges.

November 15. – Mesés november – meseterápiás műhely, csoportfoglalkozás., 9-12 óra
· A késő ősz a csendes visszahúzódás, a belső csend ideje. Ahogy a természet is elengedi a leveleit, úgy hív minket is ez az időszak arra, hogy egy kicsit megpihenve, megnyugodott lélekkel tekintsünk rá a saját életünkre. Ez a műhely egy megálló az év végéhez közeledő úton: egy lehetőség, hogy kapcsolódj a saját belső hangodhoz, és rátalálj azokra a válaszokra, amelyeket a mindennapok pörgésében nehéz meghallani. Ezen a délelőttön egy varázslatos történet szárnyán utazunk el egy erdei tisztásra, a lobogó tűz mellé, a mese szimbólumain keresztül kötetlenül és szabadon járjuk körbe az évvégi megérkezés pillanatait.
A műhelyt vezeti: Berki Barbara komplex művészeti terapeuta

A csoportra előzetes regisztráció szükséges, regisztrálni október 15-től lehetséges

A programok támogatója a Zuglói Önkormányzat

